དེ་ཡང་སྔ་མཁོ་ཞེས་པའི་ཐ་སྙད་ཇི་ལྟར་བྱུང་ལུགས་ཀྱི་ཐད་ལ་སྔོན་གྱི་མཁས་པའི་དབང་པོ་དག་གིས་ལྗགས་མ་གཡོ་བ་འམ་ཡང་ན་ཕྲན་ཆུང་གིས་མ་མཐོང་བ་གང་ལྟར་ཡང་།བརྡ་དག་གི་བསྟན་བཅོས་དག་ལས་ཚད་མར་བྱེད་པ་དག་ཏུ་དེ་ལ་འགྲེལ་བ་ཙམ་བྱས་ཡོད་པ་ལས།ཇི་ལྟར་བྱུང་བ་འམ་ཡང་ན་དེ་དང་དོན་འདྲ་བའི་ཐ་སྙད་གང་ཡོད་མེད་སོགས་ལ་ཞལ་གསལ་མི་འདུག་པས།འདིར་ཁོ་བོས་དེའི་ཐད་ནས་གླེང་མོ་ཅུང་ཟད་བྱ་བར་བསམ།དེ་ཡང་སྔ་མཁོ་ཞེས་པ་དང་དོན་གཅིག་པའི་བརྡ་གཞན་ཞིག་ཡོད་པ་ནི་སྔ་མ་ཁོ་ན་ཞེས་པ་དེ་ཡིན་ལ།བརྡ་དེ་ནི་སྔོན་དུས་ཀྱི་བརྡ་འབའ་ཞིག་ཏུ་སྣང་ཞིང་།རྒྱལ་བའི་མདོ་དང་ཆོས་རྒྱལ་དུས་ཀྱི་ཡི་གེ་རྙིང་བ་འགའ་ཞིག་ཏུ་མཐོང་ཐུབ་ཅིང་།བསྟན་བཅོས་ཕྱི་མ་རྣམས་སུ་ཕལ་ཆེར་མཐོང་མི་ཐུབ་པའི་ཚོད་དུ་འདུག་སྟེ།དེ་ཡང་སྦ་བཞེདདུ།ནང་ན་འཇིམས་གཟུགས་གཅིག་ཀྱང་མེད།ནང་སྟོང་པར་འདུག་ནང་བར་བལྟར་ཕྱིན་ཙ་ན་འཇིམ་གཟུགས་ཐམས་ཅད་སྔ་མ་ཁོ་ན་བཞིན་བཞུགས་ནས་སློབ་དཔོན་པདྨ་མཆོད་པ་བྱེད་པ་དང་།ཞེས་བྱུང་ལ།གོང་དུ་དྲངས་པའི་སྦ་བཞེད་ཀྱི་ལུང་དེ་རུ་ལྷད་བཅུག་པ་འམ་ཆེད་གཉེར་བཅོས་པ་ཨེ་ཡིན་སྙམ་དུ་ཡུན་རིང་བསམ་མོད།བར་སྐབས་ཤིག་ལ།འཕགས་པ་གསེར་འོད་དམ་པ་མདོ་སྡེའི་དབང་པོའི་རྒྱལ་པོ་ཞེས་བྱ་བ་ཐེག་པ་ཆེན་པོའི་མདོརུ་ཡང་།ནད་སྣ་ཚོགས་ཀྱིས་གཟིར་བ།འབུམ་ཕྲག་དུ་མ་དེ་དག་ནད་སྣ་ཚོགས་ལས་ཡོངས་སུ་ཐར་ཏེ་ནད་མེད་པར་གྱུར་ཏོ།ནད་མེད་པར་གྱུར་ནས་ཀྱང་སྔ་མ་ཁོ་ན་བཞིན་དུ།མཐུ་དང་།སྟོབས་དང་།བརྩོན་འགྲུས་དང་ལྡན་པར་གྱུར་ཏོ་ཞེས་སྔ་མཁོ་ཞེས་པའི་ཚབ་ཏུ་སྔ་མ་ཁོ་ན་ཞེས་བྱུང་ཡོད་པ་མཐོང་ཞིང་།དེ་ཡང་བརྡ་དེ་རེ་རེ་གཉིས་གཉིས་རེ་མཐོང་ཐུབ་པ་ལས།ཕལ་ཆེ་བར་དེའི་ཚབ་ཏུ་སྔ་མཁོ་བཞིན་ཞེས་བྱུང་ཡོད་དེ།ཡང་དེ་ན།ནད་མེད་པ་དང་།ནད་ཉུང་བར་གྱུར་ནས་ཀྱང་།སྔ་མཁོ་བཞིན་མཐུ་དང་།སྟོབས་དང་།བརྩོན་འགྲུས་དང་ལྡན་པར་གྱུར་ཏོ་ཞེས་སྔ་མཁོ་བཞིན་དང་སྔ་མ་ཁོ་ན་བཞིན་ཞེས་པ་རེས་མོས་ཀྱིས་གཅིག་གོ་གཅིག་ཆོད་དུ་སྤྱད་ཡོད་པས།ཁོ་བོའི་སེམས་ལ་སྔ་མཁོ་ནི་སྔ་མ་ཁོ་ན་ཞེས་པའི་བསྡུས་འབྲི་ཡིན་པར་ངེས་ཞེས་བསམ་སྟེ།དགེ་རྒན་ཆེན་མོ་སངས་རྒྱས་ལགས་ཀྱིས་གསར་དུ་ཁ་སྣོན་བྱས་ཏེ་བསྒྱུར་བའི་མདོ་མཛངས་བླུན་དུ།སྔ་མཁོ་བཞིན་དུ།སྔ་མ་ཁོ་ན་བཞིན་དུ་ཞེས་ཚིག་འགྲེལ་བཀོད་པ་ནི་ཧ་ཅང་ཐུགས་དག་ཅིང་།ཁོང་གི་གསུངས་འདི་ཁོ་བོའི་བསམ་ཚུལ་ཡང་དག་པའི་སྒྲུབ་བྱེད་ཅིག་ཏུ་ངེས་པར་འགྲོ་བསམ་སྟེ།དེ་ཡང་སྔ་མ་ཁོ་ན་ཞེས་པ་མགྱོགས་པར་བཀླགས་པའི་དབང་གིས་སྔ་མ་ཞེས་པའི་མ་ཡིག་ཁོ་ཡི་སྔོན་དུ་ཞུགས་པ་དང་།ན་ཡིག་ཟོར་ཡངས་པའི་ཆེད་དུ་དོར་ཏེ་སྔ་མཁོ་ཞེས་གྲུབ་པར་བསམ།དཔེར་ན།བདེ་བར་གཤེགས་པ་ལ་བར་གྱི་བ་དང་གཤེགས་ཀྱི་མིང་མཐའ་པ་བསྡུས་ཏེ་བདེར་གཤེགས་དང་།ཕ་རོལ་དུ་ཕྱིན་པ་ལ་རོལ་གྱི་རྗེས་འཇུག་ལ་དང་ཕྱིན་གྱི་མིང་མཐའ་པ་བསྡུས་ཏེ་ཕར་ཕྱིན་ཞེས་བོད་པ་ལྟར་རིགས་འགྲེ་ཐུབ་བམ་སྙམ།གཞན།སྔ་མ་ཁོ་ན་ཞེས་ཀློག་དུས་སྔམ་ཁོ་འམ་སྔ་མཁོ་ཞེས་པར་འགྱུར་བ་སྐད་ཀྱི་ཆོས་ཉིད་ཡིན་ཞིང་།སྔ་མ་ལྟར་འགྲེལ་ན་སྔམ་ཁོ་ཞེས་སྔོན་གྱི་དོན་དང་ཡེ་མ་འབྲེལ་བ་ཞིག་འབྱུང་སྲིད་ཅིང་།སྔ་མཁོ་ཞེས་བྲིས་ན་སྔ་ཞེས་པའི་སྔ་མ་དང་མཁོ་ཞེས་པའི་སྔ་མའི་དགོས་མཁོ་ཞེས་སོགས་སྔ་མའི་དོན་ལ་བསྙེགས་པར་ནུས་པས་དེ་ལྟར་སྦྱར་བ་ཡིན་ངེས་སོ།དེས་ན་སྔ་མཁོ་ཞེས་པ་སྔ་མ་ཁོ་ན་ཞེས་པ་ནས་འགྱུར་བ་ཡིན་ཞིང་།དེ་ལྟར་བྱས་ན་སྔོན་གྱི་རྣམ་པ་ཇི་མ་ཇི་བཞིན་དུ་ཞེས་པའི་དོན་དུ་འགྱུར་ཞིང་།སྔོན་གྱི་ལུང་རྣམས་དང་སྦྲེལ་ན་ཡང་དེ་འབའ་ཞིག་ཏུ་འགྲེལ་བས་འབྲེལ་ཆགས་པ་ཡིན་ནོ།